钦定古今图书集成/理学汇编/经籍典/第196卷 > 日知录二 > 五伯
## 钦定古今图书集成/理学汇编/经籍典/第196卷 > 日知录二 > 五伯

五伯之称有二：有三代之五伯，有春秋之五伯。《左氏》
成公二年：齐国佐曰：“五伯之霸也，勤而抚之，以役王
命。”杜元凯云：“夏伯昆吾，商伯大彭、豕韦，周伯齐桓、晋
文。”

《诗正义》引服虔云：“五伯，谓夏伯昆吾，商伯大彭、豕韦，周伯齐桓、晋文。” 与此同。应劭《风俗通》亦主此说。

《孟子》：“五霸者，三王之罪人也。”赵台卿注：“齐桓、晋文、秦
穆、宋襄、楚庄。”二说不同。

颜师古注《汉书异姓诸侯王表》五伯，则以为昆吾、大彭、豕韦、齐桓、晋文。《同姓诸侯王表》五伯，则以为齐桓、晋文、秦穆、宋襄、吴夫差。

《白虎通》并存二说，其后一说，谓“齐桓、晋文、秦穆、楚庄、吴阖闾。”

据国佐对晋人言，其时楚庄之卒甫二年，不当遂列
为五，亦不当继此无伯而定于五也。其通指三代无
疑。《国语》：“祝融能昭显天地之光明，其后八姓，昆吾为
夏伯，大彭、豕韦为商伯。”《庄子》：“彭祖得之，上及有虞，下
及五伯。”李轨注：“彭祖名铿，尧臣，封于彭城，历虞、夏至
商，年七百岁。”是所谓五伯者，亦商时也。

《淮南子》：“至于昆吾、夏后之世。” 高诱注：“昆吾，夏之伯，夏后，桀世也。”

是知国佐以前，其有“五伯”之名也久矣。

据此，周时但有二伯，《穀梁传》“交质子不及二伯。” 《左传昭公四年》，椒举对楚子言六王二公，亦但指齐桓、晋文。

若孟子所称五霸，而以桓公为盛，则止就东周以后
言之，如严安所谓“周之衰三百馀岁而五霸更起”者
也。然赵氏以宋襄并列，亦未为允。宋襄求霸不成，伤
于泓以卒未尝霸也。《史记》言越王句践遂报彊吴，观
兵中国，称号五伯。子长在台卿之前，所闻异辞。

《越世家》言“周元王使人赐句践胙，命为伯。” 又言“越兵横行于江淮东，诸侯毕贺，号称霸王。” 《淮南子》亦

言越王句践胜夫差于五湖，南面而霸天下，泗上十二诸侯皆朝之。

然则言“三代之五伯”，当如杜氏之说。言《春秋》之五伯，
当列句践而去宋襄。《荀子》以桓文及楚庄、阖闾、句践
为五伯。

江都易王问越王句践，董仲舒对以“五伯。” 是当时以句践为五伯之数。

斯得之矣。

<a name="va21">．占法之多

占法之多

以日占事者史记天官书甲乙四海之外日月不占
丙丁江淮海岱戊己中州河济庚辛华山以西壬癸
恒山以北是也以时占事者越绝书公孙圣今日壬
午时加南方史记贾谊传庚子日斜服集予舍是也
又有以月行所在为占史记龟策传今昔壬子宿在
牵牛汉书翼奉言白鹤馆以月宿亢灾后汉书苏竟
言白虹见时月入于毕是也周礼占梦掌其岁时观
天地之会辨阴阳之气以日月星辰占六梦之吉凶
则古人之法可知矣汉以下则其说愈多其占愈凿
加以日时风角云气迟疾变动不一其物故有一事
而合于此者或迕于彼岂非所谓大道以多岐亡羊
者邪故士文伯对晋侯以六物不同民心不一而太
史公亦谓皋唐甘石书传凌杂米盐在人自得之于
象占之外耳

干宝解易六爻相杂唯其时物也曰一卦六爻则皆
杂有八卦之气若初九为震爻九二为坎爻也或若
见辰戌言艮巳亥言兑也或以甲壬名干乙癸名坤
也或若以午位名离以子位名坎或若得来为恶物
王相为兴休废为衰解爻有等故曰物曰爻中之义
群物交集五星四气六亲九族福德刑杀众形万类
皆来发于爻故总谓之物也说易如此小数详而大
道隐矣以此卜筮亦必不验天文亦然

褚先生补史记日者列传孝武帝时聚会占家问之
某日可取妇乎五行家曰可堪舆家曰不可建除家
曰不吉丛辰家曰大凶历家曰小凶天人家曰小吉
太乙家曰大吉辩讼不决以状闻制曰避诸死忌以
五行为主